ཕྲུ་གུའི་ཡབ་དང་ཡུམ་ཁོང་གི་སྐོར་ལ་བཤད་པའི་གཏམ་དེ་ལ་ཡ་མཚན་སྐྱེས།སི༷་མེ་ཡོན་དེ་ཚོར་བྱིན་གྱིས་རླབས་ནས་ཁོང་གི་ཡུམ་མི༷ར་ཡམ་ལ་གཟིགས་དང༌།ཕྲུ་གུ་འདི་ནི་ཡི༷་སི་ར་ཨེལ་པ་མང་པོ་འགྱེལ་བའི་རྒྱུ་རྐྱེན་དང༌།ལང་བའི་རྒྱུ་རྐྱེན་དང༌།རྒོལ་རྒྱུ་ཡིན་པའི་རྟགས་སུ་བསྐོས་པ་མ་ཟད།རལ་གྲི་ཞིག་གིས་ཁྱེད་ཀྱི་སེམས་ལ་ཡང་འཛུགས་པར་འགྱུར།དེ་ནི་མི་མང་པོའི་གསང་བའི་བསམ་པ་མངོན་སུམ་དུ་འགྱུར་བའི་ཆེད་དུ་ཡིན་ཞེས་གསུངས།ཡང་ཡི༷་སི་ར་ཨེལ་གྱི་རིགས་རྒྱུད་ཨ༷་ཤེར་ནས་ཕཱ༷་ནུ་ཨེལ་གྱི་བུ་མོ་ཨ༷ན་ནཱ་ལོ་ན་ཤིན་ཏུ་རྒས་པའི་ལུང་སྟོན་མ་དེར་ཡོད་དེ།ཁོ་མོ་གཉེན་སྒྲིག་བྱས་ནས་ལོ་བདུན་ཁྱོ་བོ་དང་མཉམ་དུ་བསྡད་པ་དང༌།དེ་ནས་ཡུགས་མོའི་འཚོ་བ་བསྐྱལ་ནས་ལོ་བརྒྱད་ཅུ་གྱ་བཞི་བར་གསོན།ཁོ་མོས་མཆོད་ཁང་དང་མི་འབྲལ་བར་ཉིན་མཚན་མེད་པར་སྨྱུང་གནས་སྲུང་བ་དང་སྨོན་ལམ་བཏབ་སྟེ་དཀོན་མཆོག་ལ་བསྙེན་བཀུར་ཞུས།དུས་དེ་རང་ལ་ཁོ་མོ་ཡོང་ནས་དཀོན་མཆོག་ལ་བཀའ་དྲིན་ཆེ་ཞུས་པ་དང༌།ཡེ༷་རུ་ཤ་ལེམ་གྱི་ཐར་བའི་ཉིན་མོ་སྒུག་མཁན་ཐམས་ཅད་ལ་ཕྲུ་གུ་དེའི་སྐོར་ལ་གཏམ་བྱས།གཙོ་བོའི་ཆོས་ཁྲིམས་ལྟར་དོན་ཐམས་ཅད་བསྒྲུབས་ཚར་ནས་དེ་ཚོ་ག༷་ལིལ་ཡུལ་དུ་རང་གི་གྲོང་ཁྱེར་ན༷་ཙ་རེལ་ལ་ཕྱིར་ལོག